KLASA: P-336/23

URBROJ: 711-02-01/04-2024-06

Zagreb, 22. travnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Gaetana Benčića, zamjenika općinskog načelnika Općine Tar Vabriga, OIB: …………..,** na 48. sjednici održanoj 22. travnja 2024. godine, donosi sljedeću

 **ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, obveznik Gaetano Benčić, zamjenik općinskog načelnika Općine Tar Vabriga počinio je povredu** **članka 10. stavka 4. ZSSI-a.**
2. **Za povredu ZSSI-a opisanu pod točkom I. ove izreke obvezniku se izriče opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku za obveznika Gaetana Benčića, zamjenika općinskog načelnika Općine Tar Vabrigautvrdilo da nije sukladno članku 10. stavku 4. ZSSI-a podnio godišnju imovinsku karticu za 2022. godinu.

U tijeku postupka izvršen je uvid u službenu bilješku od 17. studenog 2023., Registar obveznika, Registar imovinskih kartica te očitovanje obveznika od 07. veljače 2024.

Povjerenstvo je dana 15. siječnja 2024. u odnosu na obveznika Gaetana Benčića utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja 2023. za 2022. godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obvezniku uputilo obavijest od 15. siječnja 2024. KLASA:P-336-23 URBROJ:711-02-01/04-2024-03 o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je u očitovanju na navedenu obavijest, koje je u Povjerenstvu zaprimljeno 07. veljače 2024. naveo kako je bio uvjeren da je imovinsku karticu podnio, te nakon što mu je javljeno telefonom da nije došlo do ažuriranja imovinske kartice isto je učinio sa zakašnjenjem. Ističe kako u mandatu nije stekao novu imovinu, no kako mu je preminuo otac naslijedi je kuću, auto, zemljište i sredstva na računu o čemu je doneseno rješenje javnog bilježnika u prosincu 2023. a što će prijaviti u imovinskoj kartici do 22. veljače 2024.

Povjerenstvo je uvidom u Registar obveznika utvrdilo da je Gatano Benčić od obveznik ZSSI-a sukladno članku 3. stavku 1. točki 34. ZSSI-a, s obzirom da obnaša dužnost zamjenika općinskog načelnika Općine Tar Vabriga u obvezi je postupati u skladu s odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznik nije podnio imovinsku karticu za 2022. do 31. siječnja 2023. već je istu podnio 30. studenog 2023.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu. Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti.

Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik propustio podnijeti imovinsku karticu Povjerenstvu do 31. siječnja 2023. godine za 2022. godinu sa stanjem na zadnji dan 2022. godine, već je istu podnio 30. studenog 2023. Povjerenstvo je stoga utvrdilo da je navedenim propustom obveznik povrijedio odredbu članka 10. stavka 4. ZSSI-a.

Člankom 48. stavkom 1. propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir odredbu čanka 48. Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Uzimajući u obzir okolnosti konkretnog slučaja, tj. da je obveznik uvidio učinjeni propust, te je imovinsku karticu naknadno podnio, kao i da protiv obveznika Povjerenstvo ranije nije donijelo odluku kojom bi bila utvrđena povreda odredbi ZSSI-a, Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Gaetano Benčić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana